Sara Melgaard Pedersen fra Astrup i Mariagerfjord Kommune mærker ikke meget til sine udfordringer med ADHD i dagligdagen. Hun har sabbatår og passer to job. Fritiden bruger hun med familie og venner, og hvis man ikke lige ved det, er det heller ikke til at se det – at Sara har ADHD og hver dag spiser en pille for sin diagnose. -	Jeg kan ikke rigtig mærke effekten af medicinen. Men jeg spiser pillen, som jeg skal, siger en glad 18-årig med mod på livet fra stuen i familiens parcel i Astrup. Selvom hun ikke mærker meget til sin diagnose, så er den skyld i, at hun ikke kan få sit kørekort, for diagnosen kræver en særlig godkendelse, og den lader vente på sig. Diagnosen kom som en overraskelse Sara fik sin diagnose, da hun efter folkeskolen fik en belastningspsykose, som fik psykiatrien til at udrede hende og endte med at diagnosticere hende med ADHD. Til stor overraskelse for hendes forældre og faktisk også hende selv. -	Jeg har aldrig tænkt, at jeg fejlede noget. Jeg havde bare lidt mere energi end alle andre, og det var jo meget fedt, siger Sara Melgaard Pedersen. Siden behandlingen i det psykiatriske system har Sara levet et helt almindeligt liv, hvor hun blandt andet har været et år på efterskole. Det sidste halve år har hun brugt en del af sin tid på at læse færdselsteori og tage køretimer. -	Det ville være meget nemmere, hvis jeg kunne køre selv. Blandt andet på arbejde. Lige nu er det mor og far, som kører mig alle steder hen. Det er irriterende, når jeg nu godt selv kan, siger hun. Helt klar til køreprøve Sara Melgaard Pedersen har været igennem alt, hvad hun skal for at gå til teori- og køreprøve. Men på grund af sin diagnose og sagsbehandlingen i det offentlige har hun nu siden jul ventet på en endelig godkendelse af, at hun kan gå til køreprøve. -	Mine venner har alle kørekort og kører derudaf. Jeg sidder bare her, og er nødt til at bede nogen køre mig, siger hun. Alle køreskoleelever søger i løbet af deres køreskoleforløb om lov til at gå til prøve. Der skal medsendes en lægeerklæring, og hvis der er erklæringer om diagnoser eller andre mulige forhindringer for fremtidige bilister, vil Færdselsstyrelsen bede om en lægefaglig udtalelse om en persons køreevner. Det er den proces, som er trukket ud i Saras tilfælde. -	Det er gået fint med både teori og køretimer. Nu vil jeg bare gerne have det kørekort, siger Sara Melgaard Pedersen. Selvom den endelige afgørelse venter på sig, vil Færdselsstyrelsen gerne oplyse, at Sara snart får lov til at gå til prøve og tage sit kørekort, som i første omgang vil gælde i to år. Den besked puster til forventningerne hos den unge kvinde i Astrup, som spår, at der bliver rift om familiens to biler. -	Så kan jeg køre lige, når jeg vil og hvorhen, jeg vil. Jeg skal bare køre hele tiden. Der vil nok aldrig være mere end en bil ude i indkørslen, når jeg får mit kørekort, siger Sara grinende. Se indslaget her:

Referat:
18-årige Sara Melgaard Pedersen er for længst klar til både teori- og køreprøve, men en endelig godkendelse af hendes evner til at køre bil lader vente på sig.